Twintig jaar tronkstraf vir verkragter - Howe - Republikein
Friday, August 09th, 04:16:23
18 April 2019 | Howe
'n 34-jarige man van Otjiwarongo is gister 20 jaar tronkstraf opgelê nadat hy skuldig bevind is aan die verkragting van 'n minderjarige.
Die dogter was glo 12-jaar oud toe sy tussen September en Oktober 2017 verkrag is.
Festus Horaseb se verhoor het in die streekshof op Otjiwarongo voor landdros Marilize du Plessis plaasgevind, wie ook die vonnis opgelê het. Du Plessis is oortuig deur die sterk getuienisse wat die minderjarige asook ander gelewer het.
Die slagoffer het tydens die hofverigtinge bekendgemaak dat Horaseb haar met N$3 sy huis binne gelok het toe hy haar die eerste keer in September 2017 verkrag het. Sy het die geld gebruik om lekkers te koop.
"Hy het my toe gewaarsku om niemand van die voorval te vertel nie en ek het dit 'n geheim gehou omdat ek bang was," het sy die hof vertel.
Sy het bygevoeg dat Horaseb daarna voortgegaan het om haar telkemale te verkrag en geld te gee.
Die slagoffer se ma het ook getuig dat sy op 3 Oktober 2017 kneusmerke aan haar kind se private dele en bobene opgemerk het terwyl sy gestort het.
Dis toe dat die dogter alles aan haar ma vertel het en sy vir mediese ondersoeke na die Otjiwarongo Staatshospitaal geneem is. Daar is bevind dat sy seksueel misbruik is en dit het tot Horaseb se inhegetnisname gelei. – NAMPA